
****

**REPUBLIKA HRVATSKA**

**PRIMORSKO-GORANSKA ŽUPANIJA**

****

**OPĆINA MATULJI**

**Javni natječaj za dodjelu sredstava za financiranje programa, projekata i manifestacija koje provode udruge i druge organizacije civilnog društva u 2025. godini**

**Upute za prijavitelje**

Objava natječaja: 31.03.2025.

Rok za dostavu prijava: 30.04.2025.

**SADRŽAJ:**

1. **JAVNI NATJEČAJ ZA DODJELU SREDSTAVA ZA FINANCIRANJE PROGRAMA, PROJEKATA I MANIFESTACIJA KOJE PROVODE UDRUGE I DRUGE ORGANIZACIJE CIVILNOG DRUŠTVA U 2025. GODINI** 
   1. Ciljevi javnog natječaja
   2. Prioriteti za dodjelu sredstava
2. **UVJETI JAVNOG NATJEČAJA** 
   1. Ukupna vrijednost javnog natječaja i iznosi za pojedina područja
   2. Očekivani broj programa/projekata/manifestacija koji će se financirati
   3. Prihvatljivi prijavitelji
   4. Partnerstvo i prihvatljivi partneri
   5. Prihvatljive aktivnosti za provedbu programa, projekta i manifestacije
   6. Prihvatljivo vremensko razdoblje za provedbu programa, projekta i manifestacije
   7. Provedba projekata, manifestacija i obveze prijavitelja i provoditelja
   8. Prihvatljivi troškovi
   9. Neprihvatljivi troškovi
3. **NAČIN PRIJAVLJIVANJA**
4. **POSTUPAK PROVJERE I OCJENE PRIJAVA**
5. **DONOŠENJE ODLUKE O DODJELI FINANCIJSKIH SREDSTAVA I UGOVARANJE**
6. **POSTUPAK PRAĆENJA PROVEDBE PROGRAMA, PROJEKTA I MANIFESTACIJE**
7. **INFORMACIJE O JAVNOM NATJEČAJU**
8. **POPIS PRILOGA**

**1. JAVNI NATJEČAJ ZA DODJELU SREDSTAVA ZA FINANCIRANJE PROGRAMA, PROJEKATA I MANIFESTACIJA KOJE PROVODE UDRUGE I DRUGE ORGANIZACIJE CIVILNOG DRUŠTVA U 2024. GODINI**

Javni natječaj za dodjelu sredstava za financiranje programa, projekata i manifestacija koje provode udruge i druge organizacije civilnog društva u 2025. godini, u daljnjem tekstu: Javni natječaj, provodi se sukladno Pravilniku o financiranju javnih potreba Općine Matulji („Službene novine Općine Matulji“ broj 5/25), u daljnjem tekstu: Pravilnik, te temeljem Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21), u daljnjem tekstu: Uredba.

**1.1. CILJEVI JAVNOG NATJEČAJA**

**Opći ciljevi** ovog Javnog natječaja su stvaranje uvjeta za unaprjeđenje kvalitete rada udruga koje obavljaju djelatnost iz područja obrazovanja, socijalne skrbi, zaštite okoliša, poljoprivrede i gospodarstva, programa, projekata i manifestacija usmjerenih na osobe treće životne dobi te programa, projekata i manifestacija udruga branitelja iz Domovinskog rata te udruga boraca iz II. svjetskog rata, kao i poticanje razvoja programa, projekata i manifestacija temeljenih na osnovnim programskim djelatnostima prijavitelja iz navedenih područja, a od interesa za Općinu Matulji.

**Specifični ciljevi** ovog Javnog natječaja su omogućiti:

* provedbu kvalitetnih programa, projekata i manifestacija iz područja obrazovanja, socijalne skrbi, zaštite okoliša, poljoprivrede i gospodarstva, programa, projekata i manifestacija usmjerenih na osobe treće životne dobi te programa, projekata i manifestacija udruga branitelja iz Domovinskog rata te udruga boraca iz II. svjetskog rata od interesa za stanovnike Općine Matulji
* uključivanje što većeg broja stanovnika Općine Matulji u aktivnosti udruga kako bi postali aktivni sudionici u provedbi aktivnosti
* poticanje organiziranja slobodnog vremena stanovnika s posebnim naglaskom na djecu, mlade, osobe treće životne dobi te osobe s teškoćama u razvoju
* jačanje partnerstva i suradnje civilnog društva u provedbi programa, projekata i manifestacija
* zaštitu prirode koja se provodi očuvanjem biološke i krajobrazne raznolikosti te zaštitom prirodnih vrijednosti
* provedbu projekata koji pridonose održivom razvoju i očuvanju okoliša
* poticanje i promociju zdravog načina života
* poticanje i promociju energetske učinkovitosti i primjene obnovljivih izvora energije
* očuvanje i revitalizaciju poljoprivrednih površina
* poticanje i promociju poljoprivrede i poljoprivredne proizvodnje
* očuvanje i promociju autohtonih sorti
* provedbu projekata obnove i održavanja suhozida i poljoprivrednih puteva
* poticanje i promociju pčelarstva
* poticanje i promociju lovstva
* provedba programa, projekata i manifestacija koji se odnose na kulturu sjećanja te obilježavanje značajnih datuma vezanih za Domovinski rat te II. svjetski rat
* poticanje socijalnih i humanitarnih programa.

**1.2. PRIORITETI ZA DODJELU SREDSTAVA**

**Prioriteti za dodjelu sredstava iz područja obrazovanja su:**

* aktivnosti edukativnog karaktera koje provode udruge s područja Općine Matulji u vidu edukativnih radionica i programa za djecu i mlade
* kreativne aktivnosti kojima se omogućuje kvalitetno provođenje slobodnog vremena djece i mladih
* aktivnosti kojima se doprinosi kvalitetnom izvaninstitucionalnom odgoju i obrazovanju djece i mladih
* aktivnosti koje se odnose na poticanje u promociju zdravog načina života djece i mladih.

**Prioriteti za dodjelu sredstava za područje socijalne skrbi su:**

* humanitarni programi, projekti i manifestacije udruga s područja Općine Matulji namijenjeni stanovnicima Općine Matulji
* socijalni programi, projekti i manifestacije namijenjeni osobama s invaliditetom, djeci s teškoćama, oboljelim osobama te osobama s kroničnim oboljenjima s područja Općine Matulji
* preventivne aktivnosti i aktivnosti podrške oboljelim i liječenim osobama te osobama u riziku od oboljenja u cilju smanjenja socijalne isključenosti

**Prioriteti za dodjelu sredstava za područje zaštite okoliša su:**

* edukacija građana o održivom razvoju na području Općine Matulji
* aktivnosti promoviranja zdravog načina života na području Općine Matulji
* provedba ekološko - edukativnih radionica na području Općine Matulji
* provedba ekoloških akcija i projekata zaštite okoliša na području Općine Matulji
* projekti kojima se potiče i promovira povećanje energetske učinkovitosti i primjene obnovljivih izvora energije na području Općine Matulji.

**Prioriteti za dodjelu sredstava za područje poljoprivrede i gospodarstva su:**

* programi, projekti i manifestacije kojima se potiče i promovira poljoprivreda i poljoprivredne proizvodnje na području Općine Matulji
* programi, projekti i manifestacije očuvanja i promocije autohtonih sorti na području Općine Matulji
* projekti obnove i održavanja suhozida i poljoprivrednih puteva u funkciji očuvanja i revitalizacije poljoprivredne proizvodnje na području Općine Matulji
* aktivnosti poticanja i promocije pčelarstva na području Općine Matulji
* aktivnosti poticanja i promocije lovstva kao djelatnosti povezane s očuvanjem biološke i ekološke ravnoteže prirodnih staništa divljači na području Općine Matulji
* edukacija poljoprivrednih proizvođača na području Općine Matulji
* aktivnosti poticanja i promocije gospodarstva na području Općine Matulji.

**Prioriteti za dodjelu sredstava za područje** **programa, projekata i manifestacija usmjerenih na osobe treće životne dobi su:**

* edukativni i kreativni programi namijenjeni osobama treće životne dobi
* aktivnosti koje doprinose kvalitetnom i kreativnom provođenju slobodnog vremena osoba treće životne dobi u cilju veće socijalne uključenosti
* aktivnosti kojima se potiče međugeneracijska solidarnost
* programi cjeloživotnog obrazovanja za osobe treće životne dobi.

**Prioriteti za dodjelu sredstava za područje programa, projekata i manifestacija udruga branitelja iz Domovinskog rata te udruga boraca iz II. svjetskog rata su:**

* aktivnosti koje se odnose na kulturu sjećanja te obilježavanje značajnih datuma vezanih za Domovinski rat te II. svjetski rat

**2. uvjeti JAVNOG natječaja**

**2.1. Ukupna vrijednost javnog natječaja i iznosi za pojedina područja**

Za financiranje programa, projekata i manifestacija temeljem ovog natječaja planirani su iznosi po područjima kako slijedi:

* za područje OBRAZOVANJE – 16.000,00 eura
* za područje SOCIJALNA SKRB – 10.000,00 eura
* za područje ZAŠTITA OKOLIŠA – 7.300,00 eura
* za područje POLJOPRIVREDA I GOSPODARSVO – ukupno 19.200,00 eura (za poljoprivredu 16.500,00 eura, a za gospodarstvo 2.700,00 eura)
* za područje PROGRAMI, PROJEKTI I MANIFESTACIJE USMJERENI NA OSOBE TREĆE ŽIVOTNE DOBI – 12.000,00 eura
* za područje PROGRAMI, PROJEKTI I MANIFESTACIJE UDRUGA BRANITELJA IZ DOMOVINSKOG RATA TE UDRUGA BORACA IZ II. SVJETSKOG RATA – 8.700,00 eura.

**Najmanji iznos** dodijeljenih sredstava za financiranje programa, projekata i manifestacije je **265,00 eura**, a **najveći iznos je 6.000,00 eura** po pojedinom programu, projektu i manifestaciji.

**2.2. Očekivani broj programa, projekata i manifestacija koji će se financirati**

Očekivani broj programa, projekata i manifestacija je 3 za područje OBRAZOVANJE, 7 za područje SOCIJALNA SKRB, 3 za područje ZAŠTITA OKOLIŠA, 7 za područje POLJOPRIVREDA I GOSPODARSTVO, 2 za područje PROGRAMI, PROJEKTI I MANIFESTACIJE USMJERENI NA OSOBE TREĆE ŽIVOTNE DOBI i 2 za područje PROGRAMI, PROJEKTI I MANIFESTACIJE UDRUGA BRANITELJA IZ DOMOVINSKOG RATA TE UDRUGA BORACA IZ II. SVJETSKOG RATA.

**2.3. Prihvatljivi prijavitelji**

**Uvjeti za prijavu udruga na javni natječaj su:**

1. upisani u Registar udruga ili drugi odgovarajući registar;
2. upisani u Registar neprofitnih organizacija i vode transparentno financijsko poslovanje u skladu s propisima o računovodstvu neprofitnih organizacija;
3. registrirani kao udruge, zaklade, privatne ustanove, vjerske zajednice ili druge pravne osobe čija temeljna svrha nije stjecanje dobiti (organizacije civilnoga društva);
4. svoj statut (ili drugi temeljni akt) uskladili s odredbama zakona na temelju kojeg je organizacija osnovana, a osoba ovlaštena za zastupanje (i potpis ugovora o financiranju) je u mandatu;
5. da su se svojim statutom (ili drugim temeljim aktom) opredijelile za obavljanje djelatnosti i aktivnosti koje su predmet financiranja i kojima promiču uvjerenja i ciljeve koji nisu u suprotnosti s Ustavom i zakonom;
6. da je program/projekt, inicijativa ili druga aktivnost koju prijave na javni natječaj Općine, ocijenjen kao značajan (kvalitetan, inovativan i koristan) za razvoj civilnoga društva i zadovoljenje javnih potreba Općine definiranih razvojnim i strateškim dokumentima, odnosno uvjetima svakog pojedinog natječaja;
7. uredno ispunili obveze iz svih prethodno sklopljenih ugovora o financiranju iz proračuna Općine;
8. nemaju dugovanja s osnove plaćanja doprinosa za mirovinsko i zdravstveno osiguranje i plaćanje poreza te drugih davanja prema državnom proračunu i proračunu Općine;
9. da se protiv korisnika odnosno osobe ovlaštene za zastupanje i voditelja programa/projekta ne vodi kazneni postupak i nije pravomoćno osuđen za prekršaje ili kaznena djela definirana Uredbom;
10. imaju zadovoljavajuće organizacijske kapacitete i ljudske resurse za provedbu programa ili projekta, programa javnih potreba, javnih ovlasti, odnosno pružanje socijalnih usluga te
11. ukoliko je projekt prijavitelja usmjeren na djecu kao potencijalne korisnike, Povjerenstvo će za osobe koje će kroz provedbu projektnih aktivnosti biti u kontaktu s djecom provjeravati da li su počinili kaznena djela navedena u članku 13. stavka 4. važećeg Zakona pravnim posljedicama osude, kaznenoj evidenciji i rehabilitaciji (NN 143/12, 105/15, 32/17, 53/22);
12. uredno predaju sva izvješća Općini.

**Pravo prijave na natječaj nemaju:**

1. ogranci, podružnice i slični ustrojbeni oblici udruga koji nisu registrirani sukladno Zakonu o udrugama, osim u slučaju ogranaka i podružnica koji višegodišnje uzastopno djeluju na području Općine Matulji te su njihovi programi od interesa za Općinu Matulji,
2. udruge političkog i vjerskog karaktera, sindikati i udruge poslodavaca,
3. udruge, ustanove i zaklade čiji je osnivač ili suosnivač Općina,
4. fizičke i pravne osobe u smislu Zakona o trgovačkim društvima,
5. udruge koje financiranje programa, projekata i manifestacija provode temeljem posebnih zakona propisanih za pojedina područja,
6. udruge koje financiranje prijavljenih programa, projekata i manifestacija u cijelosti ostvaruju iz proračuna Europske Unije, državnog proračuna ili nekog drugog izvora financiranja.

**Prihvatljivi prijavitelji - prioritet**

Prioritetni uvjet ostvaruju podnositelji prijave koji imaju sjedište na području Općine Matulji i provode programe na području Općine Matulji ili su višegodišnji provoditelji programa, projekata i manifestacija koji se održavaju na području Općine Matulji i/ili od interesa su za Općinu Matulji te okupljaju veliki broj korisnika s područja Općine.

**2.4. Partnerstvo i prihvatljivi partneri**

Prijavitelji mogu realizirati program, projekt i manifestaciju samostalno ili u partnerstvu.

Aktivnosti prijavitelja i partnera moraju biti jasno specificirane kroz prijavu.

Prijavljuje se jedan zajednički program, projekt i manifestacija bez obzira na vrstu i broj partnera u provedbi.

Podnositelj prijave može biti samo jedna udruga koja je nositelj programa, projekta i manifestacije dok se ostali smatraju partnerima.

Davatelj proračunskih sredstava potpisuje ugovor s podnositeljem prijave - nositeljem koji je odgovoran za kvalitetnu provedbu, namjensko trošenje sredstava i redovito izvještavanje te se prilikom uzimanja u obzir mogućeg maksimalnog broja programa, projekata i manifestacija koji udruga može prijaviti, ovaj projekt smatra projektom podnositelja prijave.

Prijavitelj u prijavi treba priložiti popunjenu Izjavu o partnerstvu. Izjavu o partnerstvu popunjava i potpisuje svaki od partnera pojedinačno.

Partneri mogu sudjelovati u više od jedne prijave kao partneri.

Partnerstvo u programu, projektu i manifestaciji nije obavezno, ali je poželjno i posebno će se vrednovati.

Ukoliko je partner udruga mora biti upisana u Registar udruga i Registar neprofitnih organizacija.

**2.5. Prihvatljive aktivnosti za provedbu programa, projekta i manifestacije**

**Programi** su kontinuirani procesi koji se u načelu izvode u dužem vremenskom razdoblju kroz niz različitih aktivnosti čiji su struktura i trajanje fleksibilniji. Mogu biti jednogodišnji i višegodišnji, a Općina će natječajima i javnim pozivima poticati organizacije civilnog društva na izradu višegodišnjih programa u svrhu izgradnje kapaciteta i razvoja civilnoga društva u općini.

**Projektom** se smatra skup aktivnosti koje su usmjerene ostvarenju zacrtanih ciljeva čijim će se ostvarenjem odgovoriti na uočeni problem i ukloniti ga, vremenski su ograničeni i imaju definirane troškove i resurse. Svaki projekt ima pisanu dokumentaciju (ciljevi, vremenska dinamika, zadaci, evaluacija) te mora biti vidljiv za javnost sa mogućnošću evaluacije. Projekt mora imati minimalno jednu završnu javnu prezentaciju rezultata projekta kroz program za javnost (izložba, radionica, promocija knjige). Termin realizacije projekta potrebno je najaviti minimalno 30 dana prije same realizacije.

**Jednodnevne i višednevne manifestacije** su aktivnosti koje provode organizacije civilnog društva i neprofitne organizacije s ciljem davanja dodatne ponude na području Općine (obilježavanje značajnih datuma i važnih obljetnica, organiziranje susreta, natjecanja i slično). Manifestacija mora imati niz različitih cjelodnevnih ili poludnevnih aktivnosti kroz predviđeni broj dana, a evaluirati će se kroz broj, kvalitetu navedenih aktivnosti te interesa javnosti za istima. Termin realizacije manifestacije potrebno je najaviti minimalno 30 dana prije same realizacije.

**Prihvatljive projektne aktivnosti su:**

* aktivnosti edukativnog i provedbenog dijela programa, projekta i manifestacije,
* aktivnosti organizacije prezentacije programa, projekta i manifestacije za javnost,
* aktivnosti vezane uz sudjelovanje na priznatim natjecanjima u području djelovanja prijavitelja na županijskoj, državnoj i međunarodnoj razini,
* aktivnosti vezane uz izložbe,
* aktivnosti vezane uz izdavaštvo (knjiga, zbirka, film i slično),
* aktivnosti koje potiču i promoviraju poljoprivredu i poljoprivrednu proizvodnju,
* aktivnosti obnove i održavanja suhozida i poljoprivrednih puteva,
* aktivnosti koje potiču i promiču razvoj i promociju pčelarstva,
* projekti koji potiču i promiču razvoj i promociju lovstva,
* izobrazba volontera i aktivnosti razvoja volonterskih programa za izvođenje aktivnosti u cilju promicanja poljoprivrede, održivog razvoja i zaštite okoliša,
* provedba manifestacija koje potiču i promoviraju očuvanje autohtonih sorti, održivi razvoj i zaštitu okoliša,
* održavanje radionica stjecanja novih znanja i vještina namijenjenih stanovnicima iz područja poljoprivrede i zaštite okoliša,
* održavanje ekološko - edukativnih radionica namijenjenih djeci i mladima usmjerenih na promicanje vrijednosti održivog razvoja,
* aktivnosti kojima se potiče i promovira na povećanje energetske učinkovitosti i primjene obnovljivih izvora energije.

Popis projektnih aktivnosti nije konačan, već samo ilustrativan te se odgovarajuće aktivnosti koje doprinose ostvarenju općih i specifičnih ciljeva Javnog natječaja, a koje nisu spomenute u prethodno navedenom tekstu, mogu uzeti u obzir za financiranje ukoliko su u skladu s Pravilnikom i ovim Uputama.

**Neprihvatljive projektne aktivnosti:**

* aktivnosti sudjelovanja na radionicama, seminarima, konferencijama i kongresima,
* aktivnosti koje se odnose na stipendije za studije ili radionice,
* aktivnosti koje se odnose na razvoj strategija, planove i druge slične dokumente,
* aktivnosti koje se tiču isključivo pravne zaštite,
* aktivnosti koje se odnose na kapitalne investicije, kao što su obnova ili izgradnja zgrade,
* administrativne aktivnosti (osim administrativnih troškova navedenih u prihvatljivim izravnim troškovima),
* članarine u raznim društvima, organizacijama i slično,
* aktivnosti koje nisu navedene u prihvatljivim troškovima i koje nisu sastavni dio ugovora.

**2.6. Prihvatljivo vremensko razdoblje za provedbu programa, projekta ili manifestacije**

Prihvatljivo vremensko razdoblje za provedbu programa, projekta ili manifestacije je 2025. godina.

**2.7. Provedba programa, projekata i manifestacije i obveze prijavitelja i provoditelja**

Provedba programa, projekta ili manifestacije mora se odvijati u Republici Hrvatskoj na području Općine Matulji.

Iznimno, provedba programa, projekta i manifestacije moguća je izvan području Općine Matulji i Republike Hrvatske ukoliko je predmetni projekt/program/manifestacija od izuzetne važnosti za Općinu Matulji.

Pri provedbi projektnih aktivnosti prijavitelj mora osigurati poštivanje načela jednakih mogućnosti, ravnopravnosti spolova i nediskriminacije te razvijati aktivnosti u skladu s potrebama u zajednici.

**2.8. Prihvatljivi troškovi**

Prihvatljivim troškovima smatraju se samo stvarni troškovi, nastali provođenjem programa, projekta i manifestacije u vremenskom razdoblju provedbe naznačenom u ovim Uputama te sukladno Uredbi. Prilikom procjene projekta i manifestacije ocjenjivat će se potreba naznačenih troškova u odnosu na predviđene aktivnosti, kao i realnost visine navedenih troškova.

**Prihvatljivi** **izravni troškovi**

Prihvatljivi izravni troškovi su troškovi koji su neposredno povezani uz provedbu pojedinih aktivnosti predloženog programa, projekta i manifestacije, a odnose se na:

* **troškovi za plaće i naknade**:
* zaposlenika i drugih stručnih osoba angažiranih na programu, projektu ili manifestaciji s porezima i doprinosima
* ugovora o autorskom djelu i honorara, ugovora o djelu, ugovora o djelu redovitog studenta, ugovora o radu s provoditeljima iz udruge i/ili vanjskim suradnicima koji sudjeluju u provedbi

Voditelj/provoditelj programa, projekta i manifestacije mora biti stručna osoba za područje djelovanja na koje se odnosi program, projekt i manifestacija ili mora imati dugogodišnje iskustvo za navedenu djelatnost u nekoj od drugih udruga ili ustanova što je potrebno dokazati dostavljenom dokumentacijom (certifikat stručnog usavršavanja, pisana potvrda udruge kroz koju je ostvario stručno usavršavanje za navedene aktivnosti i slično).

Ukoliko udruge iz područja za koje provode program, projekt i manifestaciju, a koje se financiraju iz sredstava Proračuna, imaju s voditeljima sklopljen ugovore o djelu/autorskom honoraru za provođenje programa, projekta i manifestacije, putni trošak se ne smatra prihvatljivim troškom.

Ukoliko program, projekt i manifestaciju provode voditelji - volonteri s kojima su udruge dužne zaključiti ugovore o volontiranju, putni trošak voditelja - volontera se smatra prihvatljivim troškom u visini neoporezivog iznosa prema poreznim propisima.

* **troškovi za usluge**:
* tisak knjiga i sličnog pisanog materijala, grafičke usluge (priprema, usluge tiskanja letaka, brošura, časopisa i sl.), filmsko snimanje, montaža, studijska obrada, lektura, korektura i slično
* najam ozvučenja, rasvjete i pozornice, troškovi voditelja, usluge promidžbenih aktivnosti
* troškovi reprezentacije vezani uz organizaciju programskih odnosno projektnih aktivnosti maksimalno do 270,00 eura ovisno o broju sudionika prilikom provođenja programa, projekta ili manifestacije
* **administrativni i ostali troškovi** koji su vezani isključivo za projekt kao npr. uredski materijal, materijal za radionice i slično te mogu iznositi maksimalno do 10 % ukupnih prihvatljivih troškova
* **troškovi prijevoza, goriva i smještaja:**
* troškovi prijevoza eksponata, štandova i slično
* troškovi prijevoza i goriva djece, osoba treće životne dobi i osoba s teškoćama u razvoju ukoliko je nužno za organizaciju programa, projekata i manifestacija
* prijevozni troškovi kod aktivnosti obilježavanja značajnih datuma vezanih uz Domovinski rat i II. svjetski rat
* troškovi smještaja ukoliko je nužno za provedbu programa, projekata i manifestacija
  + - * **ostali troškovi koji su izravno vezani za provedbu aktivnosti**

**Prihvatljivi neizravni troškovi**

Prihvatljivi neizravni troškovi su troškovi koji nisu izravno povezani s provedbom projekta ili manifestacije, ali neizravno pridonose postizanju njihovih ciljeva te mogu iznositi najviše 10% ukupnih prihvatljivih troškova projekta, a odnose se na:

* nabavu opreme i namještaja (npr. računalna oprema i slično)
* najam prostora
* troškovi prijevoza koji nisu navedeni pod izravnim troškovima
* troškove telefona, interneta i pošte
* naknade za bankarske usluge
* knjigovodstvene usluge.

Navedeni troškovi trebaju biti specificirani i obrazloženi.

Zabrana dvostrukog financiranja odnosi se na financiranje dijelova aktivnosti koji se već financiraju iz nekog javnog izvora i po posebnim propisima, osim ako se ne radi o koordiniranom sufinanciranju iz više različitih izvora..

Prijavitelj daje pismenu izjavu pod materijalnom i kaznenom odgovornošću o nepostojanju dvostrukog financiranja.

**2.9. Neprihvatljivi troškovi**

Neprihvatljivi troškovi su:

* + - * dugovi i stavke za pokrivanje gubitaka ili dugova;
      * dospjele kamate;
      * stavke koje se već financiraju iz drugih javnih izvora;
      * kupovina zemljišta ili građevina, osim kada je to nužno za izravno provođenje projekta/programa, kada se vlasništvo mora prenijeti na udrugu i/ili partnere najkasnije po završetku projekta/programa;
      * gubitci na tečajnim razlikama;
      * zajmovi trećim stranama;
      * neizravni troškovi koji prelaze 10% ukupnih prihvatljivih troškova projekta - dodala
      * troškovi reprezentacije, hrane i alkoholnih pića (osim u iznimnim slučajevima kada se kroz pregovaranje s nadležnom ustrojstvenom jedinicom Općine dio tih troškova može priznati kao prihvatljiv trošak);
      * troškovi smještaja (osim u slučaju višednevnih i međunarodnih programa ili u iznimnim slučajevima kada se kroz pregovaranje s nadležnom ustrojstvenom jedinicom Općine dio tih troškova može priznati kao prihvatljiv trošak).

**3. način prijavljivanja**

Za financiranje programa, projekta i manifestacije prijavitelj može podnijeti najviše 3 (tri) prijave po Javnom natječaju.

Prijavitelj može istovremeno biti partner u drugoj prijavi projekta i manifestacije u kojoj nije nositelj niti kroz njega ostvaruje financiranje.

Prijava se popunjava na računalu isključivo u elektroničkom obliku putem aplikacije **„SOM Natječaji“** te se prijava podnesena na drugačiji način od navedenog **neće uzeti u razmatranje.**

Za pristup aplikaciji „**SOM Natječaji“** potrebno je napraviti registraciju prijavitelja **putem linka za registraciju:** [**https://som-natjecaj.eu/authentication/register**](https://som-natjecaj.eu/authentication/register)nakon čega možete pristupiti prijavi programa/projekta/manifestacije putem **linka za prijavu:** [**https://som-natjecaj.eu/authentication/login**](https://som-natjecaj.eu/authentication/login)

Svi detalji vezani za registraciju prijavitelja i prijavu u **aplikaciju „SOM Natječaji“** dostupni su **Uputama za korisnike SOM Natječaji** koje su sastavni dio javnog natječaja.

Rok za prijavu na javni natječaj je **30.04.2025. godine.**

Prijava se smatra dostavljenom u trenutku kada je ista zaprimljena na poslužitelju.

**Obveznu dokumentaciju za prijavu čine:**

* popunjena online Prijava za financiranje programa/projekta/manifestacije
* popunjeni online Proračun programa/projekta/manifestacije
* popunjen i učitan Obrazac 3. Izjava o partnerstvu (ukoliko je primjenjivo)
* popunjeni online Životopis provoditelja pojedinog programa/projekta/manifestacije
* popunjena online Izjava o nekažnjavanju

Prijavitelji koji zatraže financiranje programa/projekta/manifestacije **do 700,00 Eura** prilikom prijave popunjavaju i podnose **samo:**

- popunjenu online Prijavu za financiranje programa/projekta/manifestacije i

- popunjeni online Proračun programa/projekta/manifestacije.

**4. postupak provjere i ocjene prijava**

Za provođenje postupka javnog natječaja Općinski načelnik imenuje Povjerenstvo za pripremu i provedbu natječaja, ispunjavanja (formalnih) uvjeta natječaja, ocjenjivanje prijavljenih programa, projekata i manifestacija.

Po isteku roka za podnošenje prijava na natječaj, Povjerenstvo pristupit će postupku ocjene ispunjavanja propisanih uvjeta natječaja, a sukladno odredbama Uredbe, Pravilnika i ovih Uputa.

U postupku provjere ispunjavanja propisanih uvjeta natječaja provjerava se:

* da li je prijava dostavljena na javni natječaj u skladu s uvjetima iz javnog natječaja
* da li je zatraženi iznos sredstava unutar financijskih pragova postavljenih u javnom natječaju
* da li je lokacija provedbe projekta na području Općine Matulji, osim u iznimnim slučajevima,
* ako je primjenjivo, jesu li prijavitelj i partner prihvatljivi sukladno uputama za prijavitelje natječaja
* jesu li dostavljeni/popunjeni svi obvezni obrasci,
* jesu li ispunjeni drugi formalni uvjeti natječaja.

Povjerenstvo u postupku pregleda i ocjena pristiglih prijava donosi odluku koje se prijave upućuju na stručno ocjenjivanje, a koje se odbijaju iz razloga jer ne ispunjavaju propisane uvjete natječaja.

Udrugama za koje Povjerenstvo utvrdi da ne zadovoljavaju propisane uvjete javnog natječaja uputiti će obavijest o rezultatima provjere formalnih uvjeta javnog natječaja roku od osam dana od dana donošenja odluke.

Povjerenstvo razmatra i ocjenjuje prijave koje su ispunile formalne uvjete natječaja sukladno kriterijima koji su propisani uputama za prijavitelje te daje prijedlog za odobravanje financijskih sredstava za programe/projekte/manifestacije.

Članovi Povjerenstva prilikom vrednovanja pristiglih prijava programa, projekata i manifestacija bilježe vrednovanje istih na Obrascu za ocjenu kvalitete programa, projekata, manifestacija.

Povjerenstvo izrađuje prijedlog odobrenih programa, projekata i manifestacija s iznosima financiranja te ih dostavlja Općinskom načelniku.

**Kriteriji vrednovanja prijava**

Prilikom procijene i stručnog vrednovanja Povjerenstvo će ocjenjivati:

* usmjerenost na neposrednu društvenu korist i stvarne potrebe u lokalnoj zajednici – Općini Matulji
* jasno definiran i realno dostižan cilj vezan uz područje Općine Matulji
* jasno definirani korisnici s područja Općine Matulji
* jasno određena vremenska dinamika
* realan odnos troškova i planiranih aktivnosti
* kadrovska osposobljenost prijavitelja za provedbu programa/projekta
* osigurano sufinanciranje i iz drugih izvora (što veći postotak sufinanciranja iz drugih izvora, to veći broj bodova)
* sudjelovanje volontera u provedbi programa/projekta
* utvrđen način mjerenja očekivanih rezultata programa/projekta (evaluacija) i način prezentiranja široj javnosti
* kvaliteta dosadašnje suradnje prijavitelja programa/projekta s Općinom Matulji te sudjelovanje u aktivnostima u organizaciji Općine Matulji

Ispunjavanje svakog od navedenih kriterija prilikom ocjenjivanja programa, projekta i manifestacije bodovat će se bodovima u rasponu od 1 do 5, pri čemu je 1 najniža, a 5 najviša ocjena. Zbrajanjem bodova po svakom kriteriju dobit će se ukupni broj bodova koji je relevantan za izradu prijedloga odobrenih programa, projekata i manifestacija s iznosima financiranja te odluke o dodjeli financijskih sredstava za provedbu pojedinog programa, projekta i manifestacije.

Davatelj financijskih sredstava može odobriti financiranje samo najkvalitetnijih programa, projekata i manifestacija, a sukladno proračunskim mogućnostima.

Broj i visina prihvaćenih programa, projekata i manifestacija ovisit će o raspoloživim proračunskim sredstvima i broju ostvarenih bodova.

**5. donošenje odluke O DODJELI FINANCIJSKIH SREDSTAVA I ugovaranje**

Nakon donošenja Odluke o dodjeli financijskih sredstava provedenog Javnog natječaja koju donosi Općinski načelnik, na službenim mrežnim stanicama Općine javno će se objaviti rezultati javnog natječaja koji uključuju podatke o udrugama, programima, projektima i manifestacijama kojima su odobrena sredstva i iznosima odobrenih sredstava financiranja.

Općina će, će u roku od osam dana od donošenja odluke o rezultatima provedenog javnog natječaja za programe, projekte i manifestacije obavijestiti udruge čiji projekti ili programi nisu prihvaćeni za financiranje uz navođenje ostvarenog broja bodova/ocjena po pojedinim kategorijama ocjenjivanja.

Udruge imaju pravo izjaviti prigovor koji se podnosi u pisanom obliku Općinskom načelniku, u roku od osam dana od dana dostave pisane obavijesti o rezultatima natječaja. Prigovor se može podnijeti isključivo na natječajni postupak.

S udrugama kojima su odobrena financijska sredstva, Općina će sklopiti ugovor o financiranju programa/projekta/manifestacije najkasnije u roku od 30 dana od dana donošenja odluke o financiranju kojim će se definirati međusobna prava i obveze.

**Prije potpisa Ugovora prijavitelj mora dostaviti:**

- Obrazac 6. Izjava o nepostojanju dvostrukog financiranja (dostavlja se prije potpisivanja ugovora)

- Obrazac za uvid u kaznenu evidenciju ukoliko je program/projekt prijavitelja usmjeren **na djecu kao potencijalne korisnike**, i to za osobe koje će kroz provedbu programskih/projektnih aktivnosti biti u kontaktu s djecom uz dostavu preslike važeće osobne iskaznice (dostavlja se prije potpisivanja ugovora)

**6. postupak praĆenja provedbe programa, projekta i manifestacije**

Praćenje provedbe i evaluacija rezultata programa, projekata i manifestacija obavljat će se na dva načina:

- obveznim vrednovanjem i odobravanjem dostavljenih opisnih izvješća te izvješća o utrošenim sredstvima korisnika sredstava,

- vrednovanjem kroz provjeru provedbe projekta terenskom provjerom od strane službenika nadležnog upravnog tijela Općine u dogovoru s korisnikom sredstava kao i vrednovanje završnih rezultata programa, projekta i manifestacija.

Korisnici su dužni dostaviti opisno izvješće i izvješće o utrošenim sredstvima o provedbi programa/projekta/manifestacije.

Korisnici kojima su odobrena financijska sredstava do 700,00 Eur dostavljaju samo opisni izvještaja provedbe programa/projekta/manifestacije.

U izvješću o utrošenim sredstvima navode se troškovi projekta i manifestacije financiranih iz Proračuna Općine Matulji.

Korisnik financiranja obvezno dostavlja i dokaze o nastanku troškova koji se odnose na provedbu programa/projekta/manifestacije (preslike računa, ugovora o djelu ili ugovora o autorskom honoraru s obračunima istih) te dokazi o plaćanju (bankovni izvod, preslika isplatnice, preslika blagajničkog izvještaja za gotovinska plaćanja i drugo).

Opisno izvješće i izvješće o utrošenim sredstvima dostavljaju se na način i u rokovima definiranim u Ugovoru.

Računi i troškovi vezani uz program, projekt ili manifestaciju moraju biti lako prepoznatljivi i provjerljivi. To se može ostvariti korištenjem odvojenih računa za dani program, projekt ili manifestaciju ili osigurati da se troškovi vezani uz program, projekt ili manifestacije mogu lako identificirati i pratiti do i unutar računovodstvenih i knjigovodstvenih sustava udruge.

Način isplate sredstava biti će definiran ugovorom.

Korisnik mora osigurati vidljivost financiranja programa od Općine Matulji na način da na svim materijalima vezanim za program/projekt/manifestaciju korisnik ističe da je isti su/financiran iz sredstava Proračuna Općine Matulji.

**7. INFORMACIJE O JAVNOM NATJEČAJU**

Sve dodatne informacije i upite možete dobiti na e-mail: [drustvene.djelatnosti@matulji.hr](mailto:drustvene.djelatnosti@matulji.hr)

U svrhu osiguranja ravnopravnosti svih potencijalnih prijavitelja, davatelj sredstava ne može davati prethodna mišljenja o prihvatljivosti prijavitelja, partnera, aktivnosti ili troškova navedenih u prijavi.

**8. Popis priloga**

- Tekst Javnog natječaja,

- Upute za prijavitelje,

- Obrazac za ocjenu kvalitete,

- Predložak Ugovora o financiranju,

- Izvještaj o utrošenim sredstvima,

- Opisno izvješće provedbe programa, projekta, manifestacije,

- online obrazac Prijava za financiranje programa/projekta/manifestacije (ispuniti u aplikaciji SOM Natječaji),

- online obrazac Proračuna programa/projekta/manifestacije (ispuniti u aplikaciji SOM Natječaji),

- Obrazac 3. Izjava o partnerstvu (ukoliko je primjenjivo, ispuniti i učitati u aplikaciju SOM Natječaji),

- online obrazac Životopis provoditelja pojedinog programa/projekta/manifestacije (ispuniti u aplikaciji SOM Natječaji),

- online obrazac Izjava o nekažnjavanju (ispuniti u aplikaciji SOM Natječaji),

- Obrazac 6. Izjava o nepostojanju dvostrukog financiranja (dostavlja se prije potpisivanja ugovora),

- Obrazac za uvid u kaznenu evidenciju ukoliko je program/projekt prijavitelja usmjeren **na djecu kao potencijalne korisnike**, i to za osobe koje će kroz provedbu programskih/projektnih aktivnosti biti u kontaktu s djecom uz dostavu preslike važeće osobne iskaznice (dostavlja se prije potpisivanja ugovora).

**OPĆINA MATULJI**